b'\n_START_ARTICLE_\nPtuj\n_START_SECTION_\nGeografi\n_START_PARAGRAPH_\nPtuj ligger i den slovenske regionen \xc5\xa0tajerska (tysk: Untersteiermark) ved Drava, 25 km oppstr\xc3\xb8ms langs elven fra Maribor.\n_START_SECTION_\nHistorie\n_START_PARAGRAPH_\nDe f\xc3\xb8rste bosettinger fant sted i yngre steinalder. Stedet fikk relativ betydning f\xc3\xb8rst under Romerriket. Vespasian ble av de danubiske legionene i \xc3\xa5r 69 utropt til keiser i Ptuj, og byen nevnes f\xc3\xb8rste gang i skriftlige kilder samme \xc3\xa5r. Under keiser Trajan fikk stedet bystatus. Byen ble i \xc3\xa5r 103 et viktig milit\xc3\xa6rt, kommersielt og administrativt sentrum under tittelen Colonia Ulpia Traiana Poetovio . Da hunnerne plyndret Ptuj i \xc3\xa5r 450 hadde byen ca 40 000 innbyggere. _NEWLINE_Avarer og slaviske stammer okkuperte stedet i \xc3\xa5r 570. Under den slaviske fyrsten Pribina var Ptuj del av Frankerriket. Etter dette tilfalt omr\xc3\xa5det erkebiskopen i Salzburg og fra ca 1 500 til 1919 det habsburgske hertugd\xc3\xb8mmet Steiermark. _NEWLINE_Ptuj var slagmark under de ottomanske krigene i Europa og ble brent i 1684, 1705, 1710 og 1744._NEWLINE_Da jernbanen mellom Wien og Trieste ble bygget mot slutten av 1800-tallet ble stasjonen lagt til Maribor. Innbyggertallet i Ptuj begynte deretter \xc3\xa5 falle. _NEWLINE_Etter \xc3\x98sterrike-Ungarns fall i 1918/19 gjorde den kortlivede staten Deutsch\xc3\xb6sterreich krav p\xc3\xa5 omr\xc3\xa5det. Ptuj ble imidlertid uten folkeavstemning lagt til Jugoslavia. Den opprinnelig tyskspr\xc3\xa5klige befolkningen i Ptuj som i 1910 utgjorde 86\xc2\xa0% av indre by, ble stadig mindre i tiden mellom de to verdenskrigene. I de omkringliggende landsbyene var spr\xc3\xa5ket fra 1919 gjennomg\xc3\xa5ende slovensk._NEWLINE_Under nasjonalsosialismen ble den slovenske befolkningen delvis deportert. Hjemmene deres ble i samsvar med 1939-avtalen mellom Mussolini og Hitler overtatt av tysktalende som selv var blitt forflyttet fra S\xc3\xb8r-Tyrol og Gottschee i hertugd\xc3\xb8mmet Krain. I 1945 ble disse innflytterne sammen med de opprinnelig tysktalende innbyggerne deportert til \xc3\x98sterrike, og mange flyttet ogs\xc3\xa5 til Amerika. Fra 1945 er Ptujs innbyggere n\xc3\xa6rmest utelukkende slovenere.'